বিধানসভার ‘পাবলিক অ্যাকাউন্টস কমিটি’র (পিএসি) পঞ্চম বৈঠকে ‘হাসি চওড়া’ হল মানস ভুঁইয়ার! ‘বিড়ম্বনা’য় পড়লেন বিরোধী দলনেতা আব্দুল মান্নান! সৌজন্যে, দলীয় বিধায়ক সুখবিলাস বর্মা। ঘটনাচক্রে, শুক্রবারই পরিষদীয় মন্ত্রী পার্থ চট্টোপাধ্যায়ের সঙ্গে দেখা করেছেন মানস।
পিএসি-জট না-কাটা পর্যন্ত কোনও দলীয় বিধায়ক ওই বৈঠকে যোগ দেবেন না বলে অঘোষিত সিদ্ধান্ত হয়েছিল প্রদেশ কংগ্রেসে। সেই মতো পিএসি’র গত চারটি বৈঠকে হাজির ছিলেন না কোনও কংগ্রেস বিধায়ক। কিন্তু এদিন পিএসি’র বৈঠকে হাজির হন জলপাইগুড়ির কংগ্রেস বিধায়ক সুখবিলাস। পরে অবশ্য তিনি মেনে নেন, বৈঠকে যোগ দেওয়াটা তাঁর ‘ভুল’ হয়েছে। এ ব্যাপারে মান্নান অবশ্য ‘যোগাযোগে’র অভাবকেই দায়ী করেছেন। সামগ্রিক ঘটনায় ‘সুখী’ পিএসি’র চেয়ারম্যান মানস। 
পিএসি’র গত চারটি বৈঠকে মানস ছাড়া কোনও বিরোধী বিধায়ককে দেখা যায়নি। কিন্তু এদিন বৈঠকের একেবারে শেষলগ্নে যোগ দেন সুখবিলাস। তার পরেই মানসের মুখে ‘চওড়া হাসি’ দেখা যায়। মানস ঘনিষ্ঠমহলের বক্তব্য, বৈঠকে যোগ দেওয়ার ব্যাপারে কংগ্রেসের অন্দরে কোনও প্রকাশ্য নির্দেশ নেই। কিন্তু কমিটির সদস্য তিন বিধায়ক পিএসি-জটের সমাধানসূত্র না বেরনো পর্যন্ত সেখানে যাবেন না, তেমনই ঠিক ছিল। সুখবিলাস তা উপেক্ষা করলেন। এদিন দুপুরে তিনি বলেন, ‘‘এর আগে যে চারদিন বৈঠক হয়েছে, তখন সময় পাইনি। আজ কলকাতায় রয়েছি, তাই এসেছি। বৈঠকে যোগ দেওয়া বা না-দেওয়া নিয়ে তো দলের তরফে কিছু বলা হয়নি।’’ পরে অবশ্য তিনি মেনে নিয়েছেন বৈঠকে যোগ দেওয়াটা তাঁর ‘ভুল’ হয়েছিল। সুখবিলাসের কথায়, ‘‘আব্দুল মান্নানের সঙ্গে কথা বলার পর বুঝতে পারি আমার কাজটি ঠিক হয়নি।         ভুল হয়েছে।’’
পিএসি-বৈঠকে সুখবিলাসের যোগদান যে তাঁকে ‘বিড়ম্বনা’য় ফেলেছে, তা মান্নান আড়াল করতে পারেননি সাংবাদিকদের সামনেও। বিধানসভার গেটের বাইরে পিএসি বৈঠক সংক্রান্ত প্রশ্নের জবাব দিতে গিয়ে ঈষৎ মেজাজ হারান বিরোধী দলনেতা। সুখবিলাসের যাওয়া প্রসঙ্গে মান্নানের দায়সারা জবাব, ‘‘যোগাযোগের অভাব হয়েছিল। উনি (সুখবিলাস) ভেবেছিলেন, পরিস্থিতি স্বাভাবিক হয়েছে। বিষয়টি মিটে গিয়েছে।’’ 
মানস যদিও এ নিয়ে সরাসরি কোনও মন্তব্য করতে চাননি। তাঁর কথায়, ‘‘বৈঠকের একেবারে শেষ মুহূর্তে আসেন সুখবিলাসবাবু। জানান যানজটের জন্য দেরি হয়েছে। তিনি এসেছেন, ভাল।’’ সুখবিলাসের বৈঠকে যোগ দেওয়ার বিষয়টিকে যে তিনি ‘উপভোগ’ করেছেন, ঘনিষ্ঠ মহলে তা গোপন করেননি মানস। তবে সুখবিলাস ছাড়া দুই কংগ্রেস এবং তিন বাম বিধায়ক এদিনও পিএসি-বৈঠকে গরহাজির ছিলেন।
ঘটনাচক্রে, এদিন বিধানসভায় কংগ্রেস বিধায়কদের ঘরে মানস-মান্নানের মুখোমুখি দেখা হয়। মান্নান জানতে চান, দলীয় বিধায়কেরা কোথায়? মানসের জবাব,‘‘কেউ নেই।’’ বিরোধী দলনেতার প্রশ্ন, ‘‘কেন তুই আমাদের বিধায়ক না!’’ মানসের তির্যক মন্তব্য, ‘‘তোর চাপে তো সেটা ভুলেই গিয়েছি।’’
এদিকে, এদিনই বিধানসভায় পার্থের সঙ্গে দেখা করেন মানস। আর তাতেই মানসকে ঘিরে জল্পনার বাতাস আরও তীব্র হয়েছে। যদিও এ বিষয়ে পার্থ এবং মানস জানাচ্ছেন, পিএসি’র বিষয় নিয়েই কথা হয়েছে তাঁদের মধ্যে। পিএসি’র চেয়ারম্যান এদিন বিধানসভার স্পিকার বিমান বন্দ্যোপাধ্যায়ের সঙ্গেও দেখা করেন। সূত্রের খবর, একের পর এক পিএসি বৈঠকে বিরোধী বিধায়কদের গরহাজিরা নিয়ে স্পিকারকে চিঠি দিতে পারেন মানস।